Príloha k uzneseniu vlády SR č.1

Návrh na použitie prostriedkov štátneho rozpočtu, uvedených v zákone NR SR o štátnom rozpočte na rok 2001 v kapitole  Všeobecná pokladničná správa – Rezerva na projekty  riešenia  problémov rómskej komunity
___________________________________________________________________

-	Krajský úrad Nitra – na kapitálové výdavky v sume 50 000 Sk pre Obecný úrad v Bajtave, okr. Nové Zámky na napojenie rodinných domov v ktorých žijú Rómovia  na verejnú elektrickú sieť.
 
-	Krajský úrad Nitra – na kapitálové výdavky v sume 275 000 Sk pre Obecný úrad Šárovce, okr. Levice na rekonštrukciu budovy starého kina, za účelom zriadenia klubu rómskej mládeže. Klub bude slúžiť na vzdelávaciu a kultúrnu činnosť.

-	Krajský úrad Banská Bystrica – na kapitálové výdavky v sume 500 000 Sk pre Obecný úrad Sirk, okr. Revúca na rekonštrukciu prístupovej cesty k rómskej osade Šrobárka, kde žije 160 Rómov. Pomocné práce pri rekonštrukcii prístupovej cesty bude vykonávať 20 Rómov. Finančné prostriedky sú určené na nákup stavebného materiálu.

-	Krajský úrad Prešov – na kapitálové výdavky v sume 400 000 Sk pre Obecný úrad Zbudské Dlhé, okr. Humenné na výstavbu miestnej komunikácie v rómskej osade z panelov. Umožní sa tak aj prístup zdravotnej pomoci v nevyhnutných prípadoch. Na prácach pri výstavbe komunikácie sa budú podieľať Rómovia.

-	Krajský úrad Prešov – na kapitálové výdavky v sume 120 000 Sk pre Obecný úrad Jarovnice, okr. Sabinov na rekonštrukciu budovy zdravotníckeho zariadenia – detskej ambulancie pre rómske deti, čím sa rozšíria priestory aj na poskytovanie služieb pre budúce matky. Ambulanciu ročne navštívi 16 000 detí.

-	Krajský úrad Prešov – na kapitálové výdavky v sume 250 000 Sk pre Obecný úrad Malý Slavkov, okr. Kežmarok na vybudovanie chodníka v rómskej časti obce. Na prácach pri výstavbe chodníka sa budú podieľať Rómovia.

-	Krajský úrad Prešov – na bežné výdavky v sume  365 400 Sk pre Stredné odborné učilište odevné vo Svidníku na odborný výcvik  pre rómskych žiakov  vo veku 14-18 rokov. Absolventi SOU sa uplatnia na trhu práce ako zamestnanci odevnej firmy SVIK  vo Svidníku.

-	Krajský úrad Prešov – na  bežné výdavky v sume 247 000 Sk pre Občianske združenie  na podporu a rozvoj regiónov v Prešove na projekt predškolskej prípravy pre 18 rómskych detí vo veku 4-6 rokov  a prípravu na vstup na základnú školu. Projekt bude prebiehať v  Komunitnom centre Hanušovce nad Topľou. Predškolská príprava bola zabezpečená na základe požiadaviek rómskej komunity. 

-	Krajský úrad Prešov – na kapitálové výdavky v sume 500 000 Sk pre Saleziánov Don Bosca v Bardejove na rekonštrukčné stavebné úpravy zriadenia dvoch tried 1. ročníka základnej školy pre rómske deti žijúce na sídlisku Poštárka – Bardejov. Rekonštrukčné práce si budú Rómovia vykonávať svojpomocne.

-	Krajský úrad Košice – na kapitálové výdavky v sume 350 000 Sk pre Špeciálnu základnú školu v Letanovciach, okr. Spišská Nová Ves na rekonštrukciu tried, sociálnych zariadení, výmenu podláh v triedach a odvodnenie budovy. Špeciálnu základnú školu navštevuje 160  rómskych žiakov.

-	Krajský úrad Košice – na bežné výdavky v sume 250 000 Sk pre Občianske združenie pre hospodársky rozvoj Gemera v Rožňave na materiálno-technické vybavenie dielní a školského klubu detí na Základnej škole v Brzotíne za účelom rozšírenia výučby technickej výchovy v oblasti stavebníctva, remeselnej výroby a poľnohospodárstva.